
Informationsskrivelse - Nyt bygningsreglement
Grønlands Erhvervs brancheudvalg for bygningshåndværkere og tekniske rådgivere har i tæt samarbejde gennem længere tid haft stor fokus på det nye Bygningsreglement 2024 (BR24). Allerede i forbindelse med høringen i 2024 rejste branchen en række bemærkninger til forslaget.
I forløbet har der været en gennemgående bekymring for unødvendig fordyrelse af byggeriet samt tunge processer i forbindelse med byggeri.
I foråret 2026 modtog Grønlands Erhverv et revideret udkast til BR24 fra Departementet for Boliger, Infrastruktur og Yderdistrikter samt departementets svar på branchens høringssvar. Herefter har brancheudvalgene gennemgået materialet gennem interne møder, faglige drøftelser og møder med departementet.
I det reviderede udkast var der justeret på flere forhold. Det gjaldt blandt andet kravene til vind- og snelaster (som har stor betydning for dimensionering af bærende konstruktioner), hvor der var sket lempelser og en bedre differentiering i forhold til de første udkast.
Her i foråret fik Grønlands Erhverv sparring fra Dansk Industri Byggeri (DI Byg), som har erfaringer fra det danske bygningsreglement BR18. BR24 bygger på samme grundstruktur som BR18, men er mindre omfattende og har ikke samme krav på alle områder. Erfaringerne fra DI Byg var særligt relevante i forhold til certificering af statikere samt den efterfølgende udførelseskontrol af bærende konstruktioner, hvor branchen fortsat er bekymret for, at kravene kan blive for tunge og vanskelige. Bekymringerne blev bekræftet – man har i Danmark store udfordringer med certificering samt udførelseskontrol.
Ultimo juni afleverede brancheudvalgene en samlet skrivelse til departementet. Tilgangen var ikke kun at pege på de udfordringer, branchen ser i BR24, men også at komme med konstruktive forslag. Den tilgang blev taget godt imod, og processen endte positivt.
Skrivelsen omfattede blandt andet bemærkninger og forslag til certificering af statikere og udførelseskontrol. Her pegede brancheudvalgene på tre mulige løsninger i prioriteret rækkefølge. Første prioritet: al certificering, DS 1140 og SBi 271 udgår helt. Anden prioritet: Certificering erstattes af en grønlandsk anerkendt statikerordning med en kontrolplan for entreprenører. Tredje prioritet: at certificering alene begrænses til KK4, mens SBi 271 udgår, og DS 1140 kun anvendes i KK4 i forhold til modtagekontrol og udførelseskontrol.
Derudover omfattede skrivelsen energibesparende foranstaltninger ved ombygning, som blev foreslået ikke at omfatte private i begyndelsen, ventilation, omfattende korrektioner i afsnit om brand, fugt i bygninger, hvor der blev lagt op til fælles arbejde omkring vejledninger, og den kommunale byggesagsbehandling, som i dag ses som et problem. Et fælles punkt var behovet for vejledninger og præaccepterede løsninger, for at dokumentationer kan begrænses, uden at det går ud over kvalitet. Det gælder også byggesagsbehandlingen, hvor det er vigtigt, at bygningsmyndighederne har kapacitet og klare rammer til at administrere BR24 ensartet og effektivt.


Grønlands Erhverv vil fortsat følge arbejdet tæt og har meddelt departementet, at vi gerne deltager i det videre arbejde med tilpasninger, vejledninger og præaccepterede løsninger. Målet er, at BR24 gennemføres på en måde, der både styrker kvaliteten i byggeriet og tager højde for de faktiske forhold, som branchen arbejder under i Grønland.
Endelig: Spørgsmålet er så, hvornår det nye bygningsreglement bliver vedtaget. Svaret herfra er, at det ved vi ikke. Grønlands Erhverv har afleveret et grundigt og omfattende arbejde som er blevet taget godt i mod. Der har været en god dialog, og vi har inviteret os selv til yderligere deltagelse.
Vi vender tilbage, når vi kender tidspunktet for ikrafttræden eller andet afgørende.
For yderligere oplysninger kontakt sekretær for brancheudvalgene Jesper Johannesen, tlf. 52 63 64, mail: jesper@ga.gl

